הרובע המנדטורי

**הרובע המנדטורי** (מכונה גם: **עכו המנדטורית**, חופף ל**רובע ד**') הוא רובע בעכו המשמש כמרכז העיר שלה, התחום על ידי דרך הארבעה, רחוב הרצל וחומות עכו, ומקיף מצפון את עכו העתיקה. הרובע נבנה על ידי עולים חדשים בתקופת שלטון המנדט הבריטי על ארץ ישראל, ומכאן שמו, והיה להתפתחות ראשונה של העיר מחוץ לתחום החומות שלה. הוא בנוי בסגנון הבנייה האקלקטי, ומשלב סגנון הבין-לאומי, בנייה ערבית מרובת בוסתנים ומעט בנייה בהאית.

הרובע גובל בים התיכון במערב ובמפרץ עכו בדרום, ושטחו כ-700 דונם. הוא בנוי בצורת רחובות שתי וערב, כשבמרכזו הציר המרכזי רחוב ויצמן, המגיע עד לכניסה לעיר העתיקה. לחופו נמצא רחוב ההגנה. נמצאים בו מבנה עיריית עכו, בית הכנסת המרכזי, אנדרטת מלחמת העצמאות, בית הכנסת אור תורה, בית הספר לקציני ים ומכינת אבנר עכו.

בשנת 2008 עמד שיעורם של היהודים מתוך אוכלוסיית הרובע על 54% בלבד, כששאר האוכלוסייה הייתה ערבית. נרשמה בו מגמה משמעותית של עליית שיעור האוכלוסייה הערבית, שנגדה פועלים תנועת אור וגרעין תורני "אומץ".

## היסטוריה
הרובע הוקם על ידי עולים חדשים בתקופת המנדט הבריטי בשנות ה-20 של המאה ה-20, והיה להתפתחות ראשונה של העיר עכו מחוץ לחומות העיר העתיקה שלה. מהנדס הרובע היה גוטליב שומאכר. ברובע זה שכנו תחנת המשטרה המקומית ומבנה העירייה. שני גופים אלו נשארו במקומותיהם המקוריים עד היום.

במלחמת העצמאות נכבש הרובע על ידי חטיבת כרמלי בכיבוש עכו ב-17 במאי 1948, ומאז נשאר בשליטת מדינת ישראל. באותה עת, היו רובע זה והעיר העתיקה שני חלקיה היחידים של העיר. בהמשך נבנו ברובע בנייני רכבת רבים והאזור נהיה למרכז העיר המתפתחת. עם התפתחות שכונות חדשות בעיר עברו אליהן תושבים רבים מבנייני הרכבת שברובע, והללו נשארו עם אוכלוסייה מוחלשת, ננטשו או נמכרו לתושבים אחרים, בעיקר למשפרי דיור ערביים מכפרים סמוכים, כגון ג'דיידה-מכר. מגמה זו התחזקה במאה ה-21, כאשר תושבים רבים מכפרי האזור רצו להיטיב את רמת חייהם באמצעות מעבר לעיר המרכזית או להתגורר בסמוך לקרובי משפחתם בעכו העתיקה. כך למשל, בשנת 1995 היו ברובע 67% יהודים ועד 2008 ירד שיעורם באוכלוסייה ל-54% בלבד, כששאר האוכלוסייה ערבית.

נגד מגמת הפיכת הרובע לערבי פועלים בו ארגונים המשויכים לציונות הדתית במטרה לייהד אותו, בין היתר באמצעות ג'נטריפיקציה והטמעת פרויקטים אידאולוגיים, יזמות נדל"ן והקמת מלונות בוטיק. פועל בעיר גרעין תורני "אומץ" המושך אליו משפחות ומנסה לשנות את פניו של הרובע. הוא נוסד ב-1997 ומאז גדל משנה לשנה באמצעות משפחות חדשות וסטודנטים המעתיקים את מגוריהם לעיר, ומשתלבים במוסדות החינוך בה ובמוסדות האקדמיים הרבים באזור. בשנת 2021 מנה 200 משפחות. תנועת אור פועלת ביחד עם הגרעין במטרה זו ויוזמת ברובע פרויקטים רבים.

בשנות ה-20 של המאה פועלת עיריית עכו לחידוש הרובע ומאשרת בו פרויקטים של חידוש התשתיות הציבוריות, קידום תוכניות לעידוד יזמות בתחום ההתחדשות העירונית ותכנון ופיתוח מתחמי מלונאות ופנאי. היא מנסה להשיב את מרכז העסקים הראשי של העיר לרובע, לפתח בו את ענף התיירות ולהופכה למוקד מסחר ונופש שימשוך אליו תושבי פנים לצד תיירות חוץ.

במהלך המהומות בעכו שהתקיימו בעיר כחלק מהמהומות בישראל במבצע שומר החומות היה הרובע במרכז המהומות.

## גלריה

קובץ:HaTomer Roundabout, Acre (11 April,2015).jpg|כיכר התומר
קובץ:Rabbinate of Acre, Israel.jpg|המועצה הדתית עכו
קובץ:Acre (7 April,2015).IV.jpg|רחוב ברובע
קובץ:Auditorium, Acre (7 April,2015).IV.jpg|האודיטוריום ברובע
קובץ:Acre city hall (7 April,2015).II.jpg|בית עיריית עכו
קובץ:The Central Synagogue of Acre (7 April,2015).VIII.jpg|בית הכנסת המרכזי
קובץ:Water Well roundabout (Bulus roundabout). (7 April,2015).V.jpg|כיכר ברובע
קובץ:The Tunisian Jews Synagogue, Akko (11 April, 2015).XIV.jpg|בית הכנסת אור תורה
קובץ:Типичный жилой дом (39174249460).jpg|בניין ברובע
קובץ:Barcelona Roundabout, Acre. (11 April,2015).jpg|כיכר ברצלונה
קובץ:Police Station, Acre (11 April,2015).V.jpg|תחנת המשטרה
קובץ:Acre.Akko (16344681445).jpg|בניין ברובע
קובץ:Rabin Peace Gate, Acre (11 April,2015).I.jpg|רחוב ברובע
קובץ:Jaber Abu Hamed. A memorial to the Jewish victims of Stalin. (7 April,2015).VI.jpg|הנצחת הקורבנות היהודים של יוסיף סטלין
קובץ:PikiWiki Israel 62628 the mandatory acre.jpg|מבנה ששימש כבית חרושת לגפרורים


## לקריאה נוספת
* 

## הערות שוליים

קטגוריה:עכו
קטגוריה:עכו: גאוגרפיה
קטגוריה:ישראל: שכונות
קטגוריה:המנדט הבריטי
עכו